Document ID: 32012R0446

A BIZOTTSÁG 446/2012/EU FELHATALMAZÁSON ALAPULÓ RENDELETE
(2012. március 21.)
az 1060/2009/EK európai parlamenti és tanácsi rendeletnek a hitelminősítő intézetek által az Európai Értékpapírpiaci Hatóság számára benyújtandó, a minősítési adatokra vonatkozó rendszeres jelentés tartalmát és formátumát előíró szabályozási technikai standardok tekintetében történő kiegészítéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a hitelminősítő intézetekről szóló, 2009. szeptember 16-i 1060/2009/EK európai parlamenti és tanácsi rendeletre (1) és különösen annak 21. cikke (4) bekezdésének e) pontjára,
mivel:
(1)
Az 1060/2009/EK rendelet 21. cikke (4) bekezdésének e) pontja értelmében az Európai Értékpapírpiaci Hatóságnak (EÉPH) 2012. január 2-ig szabályozási technikaistandard-tervezeteket kell jóváhagyás céljából a Bizottság elé terjesztenie a hitelminősítő intézetek által az EÉPH részére benyújtandó, minősítési adatokra vonatkozó rendszeres jelentés tartalma és formátuma tekintetében. A rendszeres jelentéstétel célja annak biztosítása, hogy az EÉPH a hitelminősítő intézetek folyamatos felügyeletére vonatkozóan elláthassa az említett rendelet 21. cikke (1) bekezdésében megállapított funkcióját.
(2)
A minősítési adatoknak lehetővé kell tenniük az EÉPH számára a hitelminősítő intézetek magatartásának és tevékenységeinek szigorú felügyeletét azért, hogy gyorsan reagálhasson az 1060/2009/EK rendelet előírásainak tényleges vagy lehetséges be nem tartása esetén. Ezért a minősítési adatokat rendes körülmények között havi rendszerességgel kell az EÉPH részére bejelenteni. Az arányosság biztosítása érdekében azonban az 50 főnél kevesebb alkalmazottat foglalkoztató és csoporthoz nem tartozó hitelminősítő intézetek számára lehetővé kell tenni, hogy a minősítési adatokat a havi helyett kéthavi rendszerességgel nyújthassák be. Ugyanakkor az EÉPH számára lehetővé kell tenni, hogy az említett hitelminősítő intézetektől havi jelentéstételt követelhessen meg az általuk kiadott minősítések száma és típusa, egyebek mellett a hitelelemzés összetettsége, a minősített eszközök és kibocsátók jelentősége, valamint annak függvényében, hogy a minősítések alkalmasak-e például a 2006/48/EK európai parlamenti és tanácsi irányelv (2) céljára való használatra.
(3)
A bejelentendő adatokat szabványos formátumban kell megadni, lehetővé téve az EÉPH számára, hogy az adatokat belső rendszerén keresztül, automatikusan fogadja és dolgozza fel. A folyamatos technológiai haladás következtében az EÉPH-nak a hitelminősítő intézetek által benyújtandó fájlok továbbítására és formátumára vonatkozó technikai jelentéstételi utasítások közül többet - meghatározott közlemények vagy iránymutatások útján - adott esetben aktualizálnia és közölnie kell.
(4)
A minősítési adatokra vonatkozó jelentéstétel teljességének és pontosságának biztosítása, valamint a pénzügyi piacok további alakulásának figyelembevétele érdekében lehetővé kell tenni a hitelminősítő intézetek számára, hogy az EÉPH által biztosított technikai leírások alapján megfelelő rendszereket és eljárásokat dolgozzanak ki. Ezért helyénvaló, hogy a rendelet a kihirdetést követően csak hat hónap elteltével lépjen hatályba. Ez idő alatt a hitelminősítő intézeteknek az európai értékpapír-piaci szabályozók bizottsága által kiadott, meglévő iránymutatások alapján kell a minősítési adatokra vonatkozó rendszeres jelentéstételt teljesíteniük.
(5)
Csoporthoz tartozó hitelminősítő intézetek számára lehetővé kell tenni, hogy minősítési adataikat vagy külön jelenthessék az EÉPH felé, vagy megbízhassák a csoporton belüli további intézetek egyikét azzal, hogy a jelentéstételi követelmény alá vont összes csoporttag nevében jelentse az adatokat.
(6)
E rendeletnek az EÉPH által az 1095/2010/EU európai parlamenti és tanácsi rendelet (3) 10. cikkének megfelelően a Bizottsághoz benyújtott szabályozási technikai standard tervezete képezi az alapját.
(7)
Az EÉPH nyilvános konzultációt folytatott az e rendelet alapját képező szabályozási technikai standard tervezetéről, elemezte az ezzel összefüggésben felmerülő lehetséges költségeket és hasznot, és kikérte az 1095/2010/EU rendelet 37. cikke alapján létrehozott értékpapír-piaci érdekképviseleti csoport véleményét,
ELFOGADTA EZT A RENDELETET:
1. cikk
Tárgy
E rendelet az 1060/2009/EK rendelet 21. cikke (4) bekezdésének e) pontjával összhangban meghatározza az Európai Értékpapírpiaci Hatóság (EÉPH) által a folyamatos felügyelet céljából a hitelminősítő intézetektől kért, a minősítési adatokra vonatkozó rendszeres jelentés tartalmát és formátumát.
2. cikk
Jelentéstételi elvek
(1) A hitelminősítő intézetek betartják az e rendelettel megállapított követelményeket, és felelnek az EÉPH felé jelentett adatok pontosságáért és teljességéért.
(2) Hitelminősítő intézetek csoportja esetén a csoport tagjai megbízhatják a csoport egyik tagját, hogy saját és a csoport többi tagja nevében benyújtsa az e rendelet által előírt jelentéseket. Az EÉPH részére benyújtott adatokban azonosítani kell minden egyes hitelminősítő intézetet, amelynek nevében jelentést nyújtanak be.
(3) Az e rendelet szerint benyújtandó jelentéseket havi rendszerességgel kell benyújtani, és azoknak az előző naptári hónapra vonatkozóan kell minősítési adatokat megadniuk.
(4) Azok a hitelminősítő intézetek, amelyek 50 főnél kevesebb alkalmazottat foglalkoztatnak, és amelyek nem tagjai hitelminősítő intézetek csoportjának, kéthavonta nyújthatják be az előző két naptári hónapra vonatkozó minősítési adatokat tartalmazó jelentéseiket, kivéve, ha az EÉPH arról tájékoztatja a hitelminősítő intézetet, hogy hitelminősítései jellege, összetettsége és köre havi jelentéstételt tesz szükségessé.
(5) A jelentést a jelentés tárgyát képező időszak végét követő tizenöt napon belül kell az EÉPH-nak benyújtani.
(6) A hitelminősítő intézetek haladéktalanul értesítik az EÉPH-t minden olyan kivételes körülményről, amely átmenetileg akadályozhatja vagy késleltetheti őket abban, hogy eleget tudjanak tenni az e rendelet szerinti jelentéstételnek.
3. cikk
A jelentendő adatok köre
(1) Az első jelentéstételi időszak végén a hitelminősítő intézet az EÉPH felé benyújtott jelentésében megadja a melléklet 1. táblázatában meghatározott kvalitatív adatokat. Amennyiben valamely soron következő jelentéstételi időszakban megváltoznak az említett adatok, az új adatokat be kell nyújtani az EÉPH részére.
(2) A hitelminősítő intézetek a melléklet 2. táblázatában meghatározottaknak megfelelően a hitelminősítő intézet által végrehajtott minden egyes tevékenység és az adott tevékenység által érintett minden egyes hitelminősítés vonatkozásában benyújtják az említett táblázatban meghatározott adatokat. A jelentendő tevékenységek körébe a hitelminősítő intézet által kibocsátott vagy általa befogadott hitelminősítések tartoznak.
(3) Amennyiben valamely jelentéstételi időszak során nem kerül sor a 2. táblázatban meghatározott tevékenységre, a hitelminősítő intézetnek erre vonatkozóan nem kell értesítést benyújtania.
(4) A melléklet 1. és 2. táblázatában meghatározott adatokat különálló fájlokban kell az EÉPH részére benyújtani. Az 1. táblázatban meghatározott kvalitatív adatokat a 2. táblázatban előírt adatok benyújtását megelőzően kell benyújtani.
4. cikk
Minősítési típusok
(1) A hitelminősítő intézet a bejelentendő minősítéseket a következő típusok szerint osztályozza:
a)
vállalati minősítések;
b)
strukturált pénzügyi eszközök minősítése;
c)
államadósság és államháztartás minősítése;
d)
fedezett kötvények minősítése.
(2) Az (1) bekezdés alkalmazásában a strukturált pénzügyi eszközök minősítése a 2006/48/EK irányelv 4. cikkének 36. pontjában említett értékpapírosítási ügyletből vagy rendszerből származó pénzügyi eszközre vagy egyéb eszközökre vonatkozik.
Strukturált pénzügyi eszközök minősítésére vonatkozó jelentés esetében a hitelminősítő intézet a minősítést a következő eszközosztályok egyikébe sorolja:
a)
eszközfedezetű értékpapírok. Ebbe az eszközosztályba a következők tartoznak: gépjárműhitel, hajókölcsön, légijármű-hitel, hallgatói hitel, fogyasztói hitel, egészségügyi ellátásra felvett hitel, előre gyártott házra felvett hitel, filmgyártási hitel, közműfejlesztési hitel, gép- és berendezéslízing, hitelkártya-követelés, adótartozás biztosítékául szolgáló zálogjog, nemteljesítő hitelek, hitelkockázathoz kapcsolt értékpapír, lakóautó-hitel és vevőkövetelések;
b)
lakóingatlannal fedezett értékpapírok. Ez az eszközosztály a következőket foglalja magában: lakóingatlannal fedezett elsőrendű értékpapírok és lakóingatlannal fedezett másodrendű értékpapírok, valamint szabad felhasználású jelzáloghitelek;
c)
üzleti ingatlannal fedezett értékpapírok. Ebbe az eszközosztályba a következők tartoznak: kiskereskedelmi vagy irodacélú kölcsön, kórház-finanszírozási hitel, ápoló-gondozó otthonokra, raktározási létesítményekre felvett hitel, szállodafinanszírozási hitel, gyermekgondozási létesítményekre felvett hitel, ipari hitel és társasházakra felvett hitel;
d)
fedezett adósságkötelezvények. Ebbe az eszközosztályba a következők tartoznak: hitellel fedezett kötelezvény, kötvénnyel fedezett kötelezvény, szintetikus fedezett adósságkötelezvény, egy ügyletrész-sorozatos fedezett adósságkötelezvény, alappal fedezett kötelezvény, eszközalapú értékpapírokat tartalmazó fedezett adósságkötelezvény és fedezett adósságkötelezvényeket tartalmazó fedezett adósságkötelezvény;
e)
eszközfedezetű kereskedelmi értékpapírok;
f)
egyéb, az előbb felsorolt eszközosztályokhoz nem tartozó strukturált pénzügyi eszközök, többek között strukturált fedezett kötvények, strukturált befektetési társaságok, biztosításhoz kapcsolt értékpapírok és származtatott termékeket kínáló egységek.
(3) A fedezett kötvények minősítése azokra a fedezett kötvényekre vonatkozik, amelyek nem szerepelnek a (2) bekezdésben a strukturált pénzügyi eszközök minősítése tekintetében meghatározott eszközosztály-jegyzékben.
5. cikk
Jelentéstételi eljárások
(1) A hitelminősítő intézetek az adatfájlokat az EÉPH által biztosított XML-sémák szerint és az EÉPH által létrehozott jelentéstételi rendszer használatával nyújtják be. A hitelminősítő intézetek az EÉPH által meghatározott névformátumnak megfelelően nevezik el az adatfájlokat.
(2) A hitelminősítő intézetek az EÉPH részére küldött és általa kapott fájlokat legalább öt évig elektronikus formában tárolják. Ezeket a fájlokat - kérésre - az EÉPH rendelkezésére kell bocsátani.
(3) Amennyiben egy hitelminősítő intézet ténybeli hibát talál a már bejelentett adatokban, a vonatkozó adatokat törli, és azokat új adatokkal váltja fel.
(4) Adatok törlése esetén a hitelminősítő intézet a melléklet 3. táblázatában meghatározott mezőket tartalmazó fájlt küld az EÉPH részére. Az eredetileg megadott adatok törlését követően a hitelminősítő intézet az adatok új verzióját - értelemszerűen - az 1. vagy 2. táblázatban meghatározott mezőket tartalmazó fájl használatával küldi meg.
6. cikk
Hatálybalépés
Ez a rendelet az Európai Unió Hivatalos Lapjában való kihirdetését követő hat hónap elteltével lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. március 21-én.

Labels: 4
19
10
12
15